GRAFI TEDNA

od 8. do 12. maja 2023

Proizvodnja predelovalnih dejavnosti se je v prvem četrtletju v primerjavi z zadnjim četrtletjem lani povečala, medletno pa je bila nekoliko manjša. Povečala se je proizvodnja v visoko tehnološko zahtevnih panogah, na katere negotove gospodarske razmere, umirjanje rasti tujega povpraševanja in energetska kriza vplivajo manj. V ostalih skupinah panog po tehnološki zahtevnosti je bila proizvodnja v povprečju četrtletja podobna oziroma manjša.

|  |  |
| --- | --- |
| Predelovalne dejavnosti, marec 2023  |  |
|  | **Proizvodnja predelovalnih dejavnosti se je v prvem četrtletju povečala, medletno pa je bila nekoliko manjša.** Po krčenju v drugi polovici lanskega leta se je proizvodnja v prvem letošnjem četrtletju okrepila predvsem zaradi krepitve visoko tehnološko zahtevnih panog. V teh je bila proizvodnja v primerjavi z enakim obdobjem lani večja za okoli 14 %, v ostalih skupinah panog je bila v povprečju podobna (srednje tehnološko zahtevne) ali manjša (v večini nizko tehnološko zahtevnih, z izjemo usnjarstva in tiskarstva). Manjša je ostala v vseh energetsko intenzivnejših panogah (najbolj v papirni in kemični industriji, manj pa v srednje in nizko tehnološko zahtevnih proizvodnjah kovin, nekovinskih mineralnih izdelkov ter izdelkov iz gume in plastičnih mas), v katerih je bil medletni padec večinoma podoben kot v preteklem četrtletju (precej manjši je bil le v proizvodnji kovin). Prekinilo pa se je zmanjševanje proizvodnje motornih vozil, ki je bila (po 10-odstotnem skrčenju lani) na medletno podobni ravni.  |

